Ein vika er nú þar til Ólympíuleikarnir í Tókíó hefjast. Einn íþróttamaður, sem kominn er til Tókíó, greindist í dag með kórónuveirusmit.
Japanski miðillinn NHK greinir frá þessu í dag. Þar segir að íþróttamaðurinn, sem ekki er japanskur, sé í 14-daga einangrun og að hann hafi því ekki farið inn í sjálft ólympíuþorpið í Tókíó en hafi þó dvalið á stöðum tengdum leikunum. Þetta er fyrsta smitið sem kemur upp hjá íþróttamanni sem keppir á leikunum í og við ólympíusvæðið. Í morgun var svo greint frá því að minnst átta starfsmenn á hóteli sem hýsir brasilíska júdókappa á leikunum hafi greinst með kórónuveirusmit. Neyðarlög eru í gildi í Tókíó vegna faraldursins en í gær greindust 1149 með smit, sem er það mesta á einum sólarhring frá því í janúar. Engir áhorfendur verða leyfðir á Ólympíuleikunum en neyðarlögin verða í gildi fram yfir leikana.
Breiðablik, FH og Stjarnan mæta til leiks í síðari leik fyrstu umferðar Sambandsdeildarinnar í fótbolta í dag og í kvöld. Breiðablik fær Racing frá Lúxemborg í heimsókn á Kópavogsvöllinn klukkan sjö en Blikar eru 3-2 yfir eftir fyrri leik liðanna ytra. FH og Stjarnan eiga bæði útileiki í Írlandi. FH heimsækir Sligo Rovers klukkan fimm en FH-ingar eru 1-0 yfir í einvíginu. Þá mætir Stjarnan Bohemian FC klukkan korter í sjö en þar lauk fyrri leiknum með 1-1 jafntefli í Garðabænum.
Milwaukee Bucks jafnaði metin í úrslitaeinvígi NBA-deildarinnar í körfubolta gegn Pheonix Suns í nótt og hafa bæði lið nú unnið tvo leiki hvort. Khris Middleton fór fyrir liði Milwaukee á heimavelli í nótt en hann skoraði 40 stig. Þá bætti Giannis Antetokounmpo við 26 stigum og 14 fráköstum. Leiknum lauk með 109-103 sigri Milwaukee og þegar fjórum leikjum er lokið er staðan nú 2-2. Vinna þarf fjóra leiki til að tryggja sér NBA-titilinn. Liðin mætast í Pheonix í fimmta leiknum aðfaranótt sunnudags.